Markusa Omofumas nāve

Markuss Omofuma (1973. gada 10. maijā — 1999. gada 1. maijā) bija Nigērijas patvēruma meklētājs Austrijā, kurš deportācijas laikā nomira policijas brutalitātes dēļ. Viņa nāve kļuva par antirasistu kustību simbolu Austrijā.

 Dzīvesgājums un nāve 
Omofuma bija jorubu aizliegtās un vardarbīgās, bet politiski un reliģiski ietekmīgās brālības Ogboni loceklis un bēga no Nigērijas, kā viņš apgalvoja, nāves draudu dēļ brālībā. 1994. gadā viņš ar viltotiem Sjerraleones dokumentiem ieradās Vācijā un nespēja tur iegūt patvērumu. 1998. gada novembrī viņš aizbēga uz Austriju un atkal meklēja patvērumu no Ogboni brālības vajāšanas. Austrijas varas iestādes divas reizes atteica viņam patvērumu un aizturēja viņu 1998. gada decembrī.

1999. gada 1. maijā 25 gadus vecais Omofuma tika deportēts no Austrijas. Trīs policisti iesēdināja viņu Balkan Airlines lidmašīnā uz Sofiju. Tā kā viņš pretojās, tie viņu sažņaudza, aizbāza muti un piestiprināja pie sēdekļa. Lente, kas tika izmantota viņa savaldīšanai, visa lidojuma laikā netika pārbaudīta, un tā neļāva viņam elpot. Viņš sāpīgi nomira aptuveni stundu ilgā lidojuma laikā. Viņa nāve tika konstatēta tikai nolaižoties Sofijā. Bulgāru ārsti novērtēja nāves iemeslu kā nosmakšanu aizlīmētās mutes un daļēji deguna dēļ, tomēr vairākus gadus pēc tam Austrijas tiesu medicīnas ārsts to apšaubīja, neminot gan labāku iemeslu, kas izsauca publisku strīdu ar Bulgārijas ārstu. No tiesu sistēmas neatkarīgi Austrijas un Vācijas ārsti apstiprināja bulgāru ārsta slēdzienu.

Viņam bija viena meita.

 Sekas 
Omofumas nāve izraisīja protestu vilni Austrijas afrikāņu kopienā un piesaistīja plašu mediju uzmanību Austrijā. Lielākais protests notika 1999. gada 8. maijā Vīnē. Tabloīds laikraksts Kronen Zeitung tika kritizēts par rasistisko lietas atspoguļojumu, attaisnojot policistu rīcību un vainojot Omofumu par iesaistīšanos noziedzīgās darbībās. Daudzi protestētāji tika arestēti policijas operācijā pret narkotiku tirdzniecību, ko Iekšlietu ministrija uzsāka 1999. gada 27. maijā un kuras nosaukums bija "Operācija "Pavasaris"", kas negatīvi ietekmēja protestu popularitāti,

Trīs policisti, kas bija atbildīgi par viņa nāvi, tika atstādināti no dienesta pienākumu pildīšanas, bet 2001. gada februārī atstādināšana tika atcelta. 2002. gadā viņi tika notiesāti uz 8 mēnešu cietumsodu par "nonāvēšanu nolaidības dēļ īpaši bīstamos apstākļos". Policistu aizstāvji apgalvoja, ka pats Omofuma ir atbildīgs par viņa nāvi, jo pretojās deportācijai. Visi trīs varēja turpināt pildīt savus pienākumus kā policisti. 2009. gadā divi no viņiem joprojām strādāja par policistiem, bet viens bija atvaļināts. Aktīvisti un cilvēktiesību organizācijas kritizēja sodu kā pārāk maigu.

Reaģējot uz šo lietu, 1999. gada jūlijā tika izveidota cilvēktiesību konsultatīvā padome Volksanwaltschaft. Padomei ir jāsniedz ieteikumi Austrijas Iekšlietu ministrijai.

Omofumas nāve un policistu maigā sodīšana kļuva par antirasistu kustību un aktīvistu simbolu Austrijā. Vēl viņa nāves 10. gadadienā Vīnē tika organizēti protesti.

Vīnes pilsētas centrā, Muzeju kvartāla priekšā, atrodas viņam veltīts piemineklis. Piecas tonnas smago piemiņas akmeni no Āfrikas granīta 2003. gadā pēc pašas iniciatīvas izgatavoja māksliniece Ulrike Trūgere. Akmens pirmo reizi tika uzstādīts 2003. gada 10. oktobrī blakus Vīnes Valsts operai Herberta fon Karajana laukumā bez varas iestāžu atļaujas, un 2003. gada 15. decembrī tas tika pārvietots uz pašreizējo atrašanās vietu. Labējā spārna politiķis Jergs Haiders piemiņas akmens uzstādīšanas laikā Omofumu nosauca par "narkotirgoni". Omofumas meita iesniedza prasību pret Haideru par neslavas celšanu un uzvarēja.

Omofumas piemiņas akmens bieži cietis no vandālisma, īpaši pirmajos gados pēc tā uzstādīšanas: informatīvā plāksne tika pārklāta ar sveķiem un darvu, pats akmens ar laku, un 2004. gadā uz tā cita starpā tika uzzīmēts Kukluksklana simbols. 2020. gada 6. decembrī galēji labējās kustības Identitäre Bewegung Österreich (tulkojumā no vācu valodas “Kustība par Austrijas identitāti”) dalībnieki, reaģējot uz 2020. gada 2. novembra islamiskā terorista uzbrukumu, aplika Omofuma pieminekli ar stendiem, uz kuriem bija attēloti terora upuri, un uzrakstu White Lives Matter Vienna (“Balto dzīvības ir svarīgas Vīnē”). Neraugoties uz pieminekļa centrālo novietojumu, aptaujā pie tā tikai seši no 115 respondentiem zināja, ko tas simbolizē. Kopš 2014. gada 2. decembra laukums, uz kura atrodas piemiņas akmens, ar Vīnes pilsētas Kultūras komitejas lēmumu ir nosaukts par Cilvēktiesību laukumu (Platz der Menschenrechte).

 Atsauces 

 Ārējās saites 

Kategorija:Policija
Kategorija:Rasisms